**Štatút**

**Komisie na posúdenie žiadostí o poskytnutie Štipendia Martina Filka**

**Čl. 1**

**Úvodné ustanovenie**

(1) Tento štatút upravuje úlohy, zloženie a spôsob rokovania Komisie na posúdenie žiadostí o poskytnutie Štipendia Martina Filka (ďalej len „komisia“).

(2) Komisia je poradným orgánom ministra školstva, vedy, výskumu a športu Slovenskej republiky (ďalej len „minister školstva“).

**Čl. 2**

**Zloženie komisie**

(1) Komisia je zložená z predsedu komisie a ďalších členov komisie, ktorých vymenúva minister školstva.

(2) Predsedom komisie je riaditeľ odboru vysokoškolského vzdelávania Ministerstva školstva, vedy, výskumu a športu Slovenskej republiky (ďalej len „ministerstvo“). Ostatní členovia komisie sú navrhovaní ústrednými orgánmi štátnej správy (ďalej len „rezort“), ktoré ministerstvu oznámia záujem o zamestnanie štipendistu, vrátane obsadzovanej pozície.

(3) Ak iný rezort prejavil záujem o viac štipendistov, môže navrhnúť osobitného člena komisie pre jednotlivé pozície.

(4) Predseda komisie nezastupuje ministerstvo pri výbere štipendistu na obsadzovanú pozíciu. Ministerstvo na tento účel navrhne osobitného člena komisie.

(5) Ak členovi komisie zanikne členstvo predčasne z dôvodu vzdania sa členstva, zo zdravotných dôvodov, smrťou a podobne, príslušný rezort navrhne nového člena komisie.

(6) Členstvo v komisii je čestné bez nároku na odmenu. Člena komisie môže zastúpiť iný zamestnanec rezortu na základe písomného poverenia člena komisie. alebo rezortu.

**Čl. 3**

**Rokovanie komisie**

(1) Komisia uskutočňuje osobný pohovor so žiadateľom o poskytnutie štipendia Martina Filka (ďalej len „štipendium“) a výber žiadateľov, ktorým bude poskytnuté štipendium.

(2) Predseda komisie zvoláva členov komisie na rokovanie komisie najmenej tri pracovné dni pred uskutočnením rokovania. Pozvanie sa zasiela prostredníctvom. elektronickej pošty.

(3) Pri výbere žiadateľov sa postupuje podľa prílohy č. 2 tohto príkazu ministra.  Členovia komisie pri hodnotení žiadateľov postupujú v súlade so zverejnenou výzvou a zohľadňujú najmä ich predpoklady na výkon obsadzovanej pozície.

(4) Rokovania komisie sú neverejné. Okrem členov komisie sa na rokovaní zúčastňujú pozvaní žiadatelia o poskytnutie štipendia a zamestnanec ministerstva, určený predsedom komisie. Na rokovanie komisie je možné so súhlasom predsedu komisie prizvať pozorovateľa.

**Čl. 4**

**Zápisnica**

(1) Z rokovania komisie sa vyhotovuje zápisnica, v ktorej sa uvedie najmä zoznam žiadateľov, s ktorými sa uskutočnil osobný pohovor a zoznam žiadateľov, ktorým sa má poskytnúť štipendium, vrátane jeho výšky.

(2) Zápisnicu vyhotovuje zamestnanec ministerstva a schvaľuje predseda komisie.

(3) Zápisnica je pred jej schválením poskytnutá v elektronickej forme na vyjadrenie ostatným členom komisie.

**Čl. 5**

**Záverečné ustanovenia**

(1) Členovia komisie zachovávajú mlčanlivosť o všetkých skutočnostiach, o ktorých sa dozvedeli pri svojom pôsobení v komisii alebo v súvislosti s ním, a to aj po skončení ich členstva v komisii. Rovnako sa zaväzujú, že pri konflikte záujmov vo vzťahu k uchádzačovi, príslušného uchádzača nebudú hodnotiť. Osoby zúčastnené na rokovaní komisie zachovávajú mlčanlivosť o všetkých skutočnostiach, o ktorých sa dozvedeli na rokovaní komisie.

(2) Činnosť komisie organizačne zabezpečuje odbor vysokoškolského vzdelávania.

(3) Členstvo v komisii zaniká schválením zápisnice predsedom komisie.

(4) Zmeny tohto štatútu sa vykonávajú formou príkazu ministra školstva.